Nuuskommentaar: Hoe groot moet ons skrik?Die nuwe koronavirus Covid-19. (Grafika: CDC/Alissa Eckert, MS; Dan Higgins, MAM via Wikimedia Commons) Met die strome nuus oor die verspreiding van Covid-19 en onder meer groot sportbyeenkomste en reekse soos die Pro-14 wat opgeskort word, is kommer ’n vanselfsprekende gevolg. Dit is egter nie nodig dat fopnuus die histerie so aanblaas dat dit naderhand die ekonomie internasionaal so seermaak dat dit gevaarliker as die siekte self word nie. Die stand van die ekonomie is immers tot ’n groot mate afhanklik van die persepsie daarvan. Dit word nie om dowe neute gesê ons woon nou in die era van fopnuus nie. Skaars het die nuus gebreek dat die koronavirus ’n nuwe mutasie ondergaan het, sedertdien die Covid-19 gedoop, of fopnuus is veral deur die sosiale media in omloop en veroorsaak reeds paniek. Die verspreiding van die fopnuus word aangehelp deur die ongekende opkoms van die aantal mense wat as ontkenners en samesweerders beskryf word, asook wat as die resultaat van “verdomming” beskryf kan word, en wat mense nog meer blootstel. In gister se Los Angeles Times kan u byvoorbeeld lees hoe samesweringsteorieë oor MIV/vigs die stryd teen dié siekte in Rusland in die wiele ry. As ’n mens na die verskriklikste bogstories kyk wat nou gereeld die ergste fopnuus oor Covid-19 vergesel, is dit soms moeilik om te aanvaar dat enigiets in daardie boodskappe die waarheid kan wees, wat ’n dodelike fout kan wees. ŉ Werker loop tussen beddens in ŉ konferensiesentrum wat tydelik omskep is in ŉ hospitaal vir pasiënte met die koronavirus in Wuhan, China. (Foto: Chinatopix, AP) Wat Covid-19 betref skep die afwesigheid van ’n teenmiddel boonop ’n gees van vrees en onsekerheid. ’n Australiese maatskappy het reeds aangekondig dat hulle ’n kandidaat-teenmiddel ontwikkel het, maar te min nuus hieroor is bekend om te bepaal of ons eersdaags die prik van die inenting sal kan voel. Moontlik een van die duidelikste projekte is dié van Codagenix wat intensief saam met Indië se Seruminstituut en ander werk om nie net ’n goedgekeurde serum te ontwikkel nie, maar op groot genoeg skaal beskikbaar te stel vir wêreldwye verspreiding, en wat aangedui het hul navorsing is nou gereed om met eksperimente op diere te begin. Dit is ’n voorloper om na toetse op mense aan te beweeg. Hulle dui aan dat hulle hoop om dit teen 2022 markgereed te hê. Teen die tempo wat die siekte nou oor die wêreld versprei, klink 2022 onheilspellend ver in die toekoms. Ander meen ’n teenmiddel sal minstens ’n jaar neem om te ontwikkel. Terwyl ’n voorkomingsmiddel die ideaal is, word daar ook onverpoos gewerk om middels te vind waarmee die siekte self beveg kan word. In Januarie is berig dat nuwe middels om die siekte te behandel binne ses maande ontwikkel kan word, wat dus oor sowat drie maande van nou af kan wees. Destyds is ook berig dat reeds bestaande middels moontlik oor ’n mate van doeltreffendheid kan beskik. Foto: (Zoltan Balogh/MTI via AP) Om een voorbeeld te noem van moontlike fopnuus: ’n stemboodskap van ’n vrou wat nog redelik jonk klink, doen die rondte. Sy is glo ’n Suid-Afrikaanse dokter wat in Italië werk wat nou die derde meeste gevalle van Covid-19 in die wêreld het. Volgens haar is die voorkoms veel erger as wat die nuusmedia versprei, en veral in Suid-Afrika lieg die media volgens haar vir mense oor die omvang hier. Suid-Afrikaners is glo geïsoleerd van die meer akkurate inligting wat wêreldwyd deur die wêreldmedia versprei word, wat bog is. Dit is ’n vroeë aanduiding dat dit fopnuus is, maar daar word ook ander stellings gemaak wat duidelik vals is, soos dat Italië en Turkye op die punt staan om in ’n oorlog betrokke te raak, dat verskeie Noord-Afrikaanse state op die punt staan om oorlog teen Italië te voer, dat daar ’n biologiese oorlogvoering aan die gang is en dat “hulle” beplan om 60% van die wêreldbevolking uit te wis, dat daar ’n tweede Covid-19 is wat langer neem om te inkubeer, maar wanneer dit manifesteer is dit reeds terminaal. Die voorsorgmaatreëls wat regerings en ander liggame soos sportliggame instel, dui daarop dat dit hier nié oor kinderspeletjies gaan nie. Pres. Donald Trump het ’n reisverbod met baie Europese lande aangekondig, maar terselfdertyd berig media ook dat hy verkwalik word omdat hy die siekte nie ernstig genoeg sou opneem nie. Pas is berig dat die base van die Pro-14-rugbyreeks besluit het om die kompetisie op te skort. Dit raak twee Suid-Afrikaanse spanne – die huidige Curriebekerkampioene, die Cheetahs, en die Kings. Die Cheetahs het nog ’n skraal kans gestaan om die reeks te wen, met die meeste oorblywende wedstryde tuis, en is uiteraard verslae. Hoe gaan dit seisoenkaartjiehouers, borge, uitsendingsregte en ander sake, byvoorbeeld spelerskontrakte, raak? Daar is nou ook sprake dat die Superreeks om dieselfde rede in die slag kan bly. Nuus van oral oor die wêreld berig oor sportbyeenkomste wat gekanselleer word, en selfs vanjaar se Olimpiese Spele kan in die gedrang kom, al ontken die grootbase dit. Intussen, met vanjaar se griepmiddel skynbaar op hande, laat uself inent. Die griepmiddel sal nie Covid-19 voorkom nie, maar griep verswak ook die liggaam wat dit meer vatbaar maak om Covid-19 op te doen. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.